ཧ་ལས་རྒྱུ་གང་ཡོད།ཁྱེད་རང་སྡུག་རུས་ཐུབ་ནའང་འདྲ།མ་ཐུབ་ནའང་འདྲ།ང་འདི་འདྲ་ཡིན་ཐ་མག་གི་མེ་ཁོའི་ལག་པའི་མཛུབ་མོར་ཐུག་པས་ཁོ་དང་སྒྲོལ་མ་གཉིས་དབར་བྱུང་བའི་མཐའ་མའི་འཁྲུག་རྩོད་དེ།ཕྱིར་དྲན་བྱེད་མཚམས་ཆད།ཁོས་ནང་འཇམ་གྱོན་ནས་ཡར་ལངས་རྗེས་ཁྲུས་གཞོང་ཁྱེར་འོང་ནས་གདོང་བཀྲུ་རྩིས་བྱས།འོན་ཀྱང་ཆུ་ཟོམ་སྟོང་པ་ཡིན་པ་ཤེས་རྗེས་དབུགས་རིང་ཤིག་བཏང༌།དེ་ནས་དུང་པན་ཁྱེར་ནས་སྒོར་ཐོན།དུད་ཁྱིམ་སུམ་ཅུ་ཙམ་ཡོད་པའི་སྒོ་རྭའི་དབུས་ཀྱི་ཆུ་ཀ་ལའི་གཡས་གཡོན་དུ་གོས་དང༌།ཚལ་སོགས་འཁྲུད་མཁན་ཧ་ཅང་མང་ཡང་ཚང་མ་ཁྱི་སྐྱག་མཐོང་བ་དང་ཁུ་སིམ་མེར་གྱུར།ཁོས་ཁ་ཐུག་ཀ་ལའི་ཕྱོགས་སུ་ཕྱིན་པས།མགོ་སྐྲ་འཁྲུད་བཞིན་པའི་གཡང་སྐྱིད་ཀྱིས་དགོད་ཙམ་ངང་ཁོ་ལ་ཆུ་ལེན་དུ་བཅུགཁོས་ཆུ་དུང་པན་གང་བླངས་རྗེས་མགོ་དང་ངོ་གདོང་བཀྲུས།